## El passeig d’Arcbotants acull el mercat de Nadal de la Ciutat de les Arts i les Ciències

*** Esta vesprada s’encenen la il·luminació especial i l’arbre de Nadal instal·lat en el passeig enfront de l’Hemisfèric**

El passeig d’Arcbotants de l’Umbracle acull fins al 6 de gener el tradicional mercat nadalenc de la Ciutat de les Arts i les Ciències, amb més de 60 llocs d’artesania típica en estes dates, activitats infantils, uns cavallets i el Racó Solidari, juntament amb una àmplia oferta gastronòmica. A més, esta vesprada s’il·luminaran l’arbre instal·lat en el passeig enfront de l’Hemisfèric, les estreles de l’Umbracle i diversos elements decoratius.

En el mercat de Nadal se celebraran diverses activitats, com ara demostracions d’oficis nadalencs (figures nadalenques de vidre i ceràmica), a més de tallers infantils de pintura nadalenca, veles i sabons, entre altres propostes. Esta vesprada, i durant el cap de setmana, s’ha programat la demostració d’un escultor nadalenc que realitzarà obres en fang, a més de diverses activitats infantils, com el taller de trencanous i de pintura artística. El Racó Solidari és un espai a la disposició d’associacions i ONG perquè presenten els seus projectes al públic visitant.  
   
El mercat de Nadal estarà obert tots els dies d’11.00 a 22.00 hores, excepte els dies 24 i 31 de desembre (horari especial d’11.00 a 17.00 hores), 25 de desembre i 1 de gener (horari especial de 17.00 a 22.00 hores). Més informació en la [pàgina web](https://cac.es/va/web/navidad/).

A partir d’esta vesprada, a les 18:00 hores, s’encén la il·luminació especial de Nadal en la Ciutat de les Arts i les Ciències amb les estreles de l’Umbracle, el gran arbre de 15 metres d’altura instal·lat en el passeig i diversos elements decoratius: un pòrtic que dona la benvinguda als visitants i és, alhora, un fotoreclam nadalenc, l’estrela de Nadal al costat del llac nord de l’Hemisfèric, una bola nadalenca transitable de 5,5 metres de diàmetre i un naixement amb figures il·luminades a escala real.

A més, s’han decorat els accessos a la Ciutat de les Arts i les Ciències, com el passeig de Xiprers i la plaça d’accés de l’Umbracle, i en els edificis es podran vore il·luminacions amb missatges nadalencs, així com la imatge de l’avet il·luminat que es forma en les testeres del museu.

**Nova projecció ‘La llum de Nadal’**

En la programació especial de Nadal destaca també en l’Hemisfèric la pel·lícula ‘La llum de Nadal’, un especial nadalenc en *stop-motion*, que combina elements clàssics de la tradició i la màgia de Nadal. Esta pel·lícula conta la història de dos xiquets, Katie i Makean, que es perden en el bosc durant una tempesta de neu just abans de Nadal i són rescatats pel seu amic, The Candleman, un vell savi que impartix saviesa, xocolate calent i històries.

És una pel·lícula d’animació gravada amb la tècnica *stop-motion*, en la qual es van fotografiant i manipulant físicament els objectes en cada fotograma. En reproduir els fotogrames seguits, la tècnica crea l’efecte que l’objecte s’està movent. Quan acaba la projecció s’explica al públic com s’ha realitzat la pel·lícula amb esta tècnica.

Fecha: 13/12/2024